Jucăm cu Spania. Meci mare la București. Respirăm aerul înălțimilor Europei. Ce bine te simți să ai în față vedete de la Real, Barcelona, Atletico, Valencia. Nu mai avem o generație de aur, dar visăm, facem calcule, sperăm.

"Așteptăm un egal, sperăm o victorie"

Sperăm la o surpriză, la un miracol. Ca acești puști blonduți, Tudor și Andrei, veniți pe Național Arena împreună cu părinții. "Ce așteptăm? Așteptăm un egal, dar sperăm o victorie", spune Tudor. Amândoi joacă fotbal la juniori și sunt îmbrăcați în tricourile galbene ale naționalei, la fel ca majoritatea fanilor care ne înconjoară la intrarea în arenă. Toți zâmbesc, cântă, scandează și flutură steaguri tricolore.

Falemi, fostul stelist, așteaptă să intre și, pe repede înainte, vorbește de tactica lui Contra. E mulțumit de sistemul revoluționar, 5-3-2 sau 3-5-2, și crede că "îi putem bate pe spanioli". Serios? "De ce nu?". Nu glumește. E foarte optimist.

Sanchis și Ferrer aud "România, ole, ole, ole!"

Ne mai despart doar trei sferturi de oră și tribunele încep să se populeze. Crainicul dă semnalul și spectatorii se aprind. "România, România, ole, ole, ole!" De la Mondialul din '94 repetăm cu frenezie acest refren. Și "România, victorie!". Ce bine ar fi. E imposibil?

La masa presei, îl observăm pe Manolo Sanchis, legendarul căpitan al Realului și al Spaniei. Comentează pentru TVE. Vine la microfonul televiziunii naționale și Albert Ferrer, fostul fundaș al Barcelonei. Amândoi sunt foarte relaxați, par siguri de succesul echipei lui Robert Moreno.

Suporterii noștri, tot mai mulți, dau viață arenei. Crainicul le spune de banderolele de căpitan de pe scaune: "Suntem milioane de căpitani".

"Ungaria, Ungaria ne suge p..."

La peluza sud, un grup de câteva sute de ultrași din brigada "Uniți sub tricolor" strică toată atmosfera frumoasă. Scandează puternic împotriva Ungariei și a maghiarilor. Aceleași insulte: "Ungaria, Ungaria ne suge p...". Și "Afară, afară cu ungurii din țară!".



Ce legătură are România - Spania cu Ungaria și maghiarii? Am fost avertizați că UEFA e cu ochii pe noi și, dacă se repetă atacurile xenofobe, riscăm să jucăm cu porțile închise la cele mai importante partide din preliminarii. Cu Norvegia și Suedia. Și se repetă. Le aud toți. Le aude și UEFA?

Extremiștii desfășoară un banner pe gardul din față: "Vă susținem mereu și așteptăm vremuri mai bune. Să străluciți și pe teren precum o facem în tribune". E mesajul lor pentru "tricolori". Dar totul se transformă în furie, nebunie.

Au distrus totul

Când ambele echipe se aliniază la cercul de la centrul terenului pentru un minut de reculegere în memoria Xanei, fata lui Luis Enrique în vârstă de numai nouă ani ucisă de un cancer osos, aceiași ultrași în tricouri negre fluieră, huiduie. Și aprind torțe, lansează petarde.

E oribil. Întreg stadionul protestează, însă ei continuă minute în șir. Arbitrul îi privește și, în cele din urmă, decide să pornească jocul. Se joacă. Dar rămânem cu un gust amar. Au distrus sărbătoarea.

ROMÂNIA - SPANIA // FOTO Sergio Ramos, cartonaș galben neînțeles de nimeni!

ECHIPELE DE START

ROMÂNIA: Tătărușanu - Benzar, Nedelcearu, Chiricheș, Grigore, Toșca - N. Stanciu, R. Marin, C. Deac - Pușcaș, Keșeru

Rezerve: I. Radu, Niță - Rus, Grozav, Maxim, I. Hagi, Păun, Anton, Bordeianu, Fl. Ștefan, Cicâldău, Fl. Andone

SELECȚIONER: Cosmin Contra

SPANIA: Kepa - J. Navas, Ramos, Llorente, Alba - Saul, Busquets, Fabian Ruiz - Rodrigo, Alcacer, Ceballos

Rezerve: De Gea, Pau Lopez - Carvajal, Hermoso, Sarabia, Thiago, Suso, Oyarzabal, Gaya, Rodri, Unai Nunez, Parejo

SELECȚIONER: Robert Moreno

VEZI ȘI:

AICI ai cele mai interesante statistici + clasamente în timp real din fotbalul intern și internațional!